এ এক অন্য পুজোর গল্প। গল্প, গ্রামের এক মুসলিম পরিবারের এক মহিলার, নাম শেফালি বিবি। তিনি একবার স্বপ্নাদেশ পেলেন কালী পুজো করার। কিন্তু তিনি তো ভিন ধর্মের! কালী মায়ের স্বপ্নাদেশ পেলেন কী করে, এ নিয়ে প্রশ্ন জাগল সবারই মনে।
বার বার বলা সত্ত্বেও কেউ বিশ্বাস করেনি। এদিকে শেফালি বিবির শারিরীক অবস্থা দিনের পর দিন খারাপ হতে লাগল। শেষ পর্যন্ত বিশ্বাস-অবিশ্বাসের দোলাচলকে নিয়েই গ্রামের হিন্দুরা এগিয়ে এলেন। এর পর গ্রামের হিন্দুরা একত্রিত হয়ে শুরু করলেন কালী পুজো। বাড়ি বাড়ি ঘুরে চাঁদা আদায় থেকে পুজোর আয়োজন— সবেতেই মূল ভূমিকায় শেফালি বিবি। তাই আশপাশের গ্রামে মাকে সকলে ‘শেফালি কালী’ নামেই ডাকে। কথিত আছে, এই কালীর কাছে মানত করলে ফল পাওয়া যায়।
শেফালি বেওয়া

মালদহ শহর থেকে প্রায় ২০ কিলোমিটার দূরে হবিবপুর ব্লকের বুলবুলচণ্ডী অঞ্চলের রেল লাইন ঘেঁষা মধ্যম কেন্দুয়া গ্রাম। প্রায় পাঁচ শতাধিক মানুষের বাস এই গ্রামে। আর এখানে মুসলমান পরিবার বলতে একমাত্র শেফালি বেওয়া।
বছর তিরিশ আগে, একদিন সকালে হৈচৈ পড়ে গিয়েছিল মধ্যম কেন্দুয়া গ্রামে। যেদিন শেফালি বেওয়া সকলকে ডেকে বলেছিলেন গ্রামে কালী পুজো করতে হবে। তাতে নাকি গ্রামের মঙ্গল হবে। তিনি স্বপ্নাদেশ পেয়েছেন। এই কথা শুনে গ্রামের বেশীর ভাগ মানুষই পুরো ব্যাপারটি ‘মনগড়া’ বলে এড়িয়ে যাওয়ার চেষ্টা করেছিলেন সেদিন।

শেফালি বেওয়া
এ ছাড়াও, তাঁদের মনে একটা প্রশ্ন দেখা দিয়েছিল। গ্রামের মুসলমান মহিলাকেই কেন মা কালী স্বপ্নাদেশ দেবেন?
কিন্তু, কিছু দিনের মধ্যেই গ্রামে বেশ কিছু অলৌকিক ঘটনা ঘটতে শুরু করে। এবং শেষ পর্যন্ত গ্রামবাসীরা স্বপ্নাদেশকে সত্যি ধরে নিয়ে স্থির করেন রেল লাইনের ধারেই কালী পুজো করবেন। এবং দেখতে দেখতে পেরিয়ে গিয়েছে প্রায় তিন দশক।
 শেফালি বেওয়ার এখন বয়স হয়েছে। তাই এখন আর বাড়ি বাড়ি গিয়ে চাঁদা সংগ্রহ করতে পারেন না। তবে তিনি তাঁর সঞ্চয় থেকে অর্থ দেন পুজোর জন্য। 
এই পুজোর ফলে গ্রামে প্রভূত উন্নতি হয়েছে বলেই বিশ্বাস করেন গ্রামবাসীরা। 
কালী পুজোর প্রস্তুতি

প্রথম দিকে যাঁরা পুজো শুরু করেছিলেন, তাঁরা আজ প্রায় সকলেই প্রবীণ। এখন গ্রামের নতুন প্রজন্মই নিজেদের কাঁধে তুলে নিয়েছে পুজোর দায়িত্ব। আর শেফালিকে সামনে রেখেই পুজো চালিয়ে যেতে চান তাঁরা।
  
শেফালির পুজো আজ সর্ব্বজনীন। এখন গ্রাম জুড়ে চলছে উৎসবের প্রস্তুতি। আর তা দেখেই খুশি ষাটোর্দ্ধ শেফালি।